Taun 1963, Martin Aleida ijrah menyang Jakarta, lumakuné ing babagan kesenian ing kelompok téater, nalika sawijiné kelompok téater teka ing Jakarta lan mèlu main ing Gedung Kesenian Jakarta dan PGRI (1964), kanthi lakon "Si Nandang", karyané Ebrahim Hamid, dijupuk saka carita rakyat. Dhèwèké naté dadi punggawané redhaksi kalawarta kabudayan "Jaman Baru", nanging ora tutug setaun. Sabanjuré dhèwèké nyambut gawé srabutan, terus dadi wartawan manèh ing "Harian Rakyat". Meh setengah taun dhèwèké nulis kagiyatané Présidhèn Sukarno. Sawisé ngliput présidhèn, dhèwèké mèlu gladhen jurnalistik ing Semarang, nanging terus ana kedaeyan G30/S, kang ndadèkaké gladhné ora tuntas, terus bubar. Dhèwèké mlebu manèh sawisé tanggal 2 Oktober 1965. Jebul koran kang naté dadi panguripané wis ditutup. Wiwit taun 1966, dhèwèke dicekel bareng wong enem kancané lan digiring marang Markas Komando Distrik Militer 0501, Jakarta Pusat jalaran dhèwèké minangka punggawa redhaksi jurnal "Jaman Baru" kang dibabar Lembaga Kebudayaan Rakyat (Lekra). Dikunjara amèh setaun, sawisé kuwi diuculké taun 1966. Wulan Juli 1969, kalawarta sastra "Horison" ngemot carita cekaké kang sesirah "Jangan Kembali Lagi, Juli". Awit saka kuwi, Nurlan ngganti jenengé dadi Martin Aleida. Jeneng Martin dienggo jalaran dhèwèké asring krungu carita babagan Martin Luther King saka ramané lan Aleida, dijupuk saka "tembung seru" ing kalangane warga Melayu ing pasisir Sumatera Wétan.